3 Greyhound-passasiers dood in ongelukDie ongelukstoneel. (Foto: Verskaf) Die N1-snelweg tussen Laingsburg en Touwsrivier in die Wes-Kaap is Sondagoggend in albei rigtings gesluit weens ŉ botsing tussen ŉ Greyhound-bus, twee vragmotors en ŉ motor op dié pad. Drie mense is dood en een ander ernstig beseer nadat die bus vanoggend teen een van die vragmotors by Tweedside gebots het. Volgens Kenny Africa, Wes-Kaapse verkeershoof, het die vragmotor vanoggend onklaar geraak en van die pad afgetrek waarna die bus kort daarna teen die vragmotor gebots het. Die ongelukstoneel. (Foto: Verskaf) Drie van die bus se passasiers het in die botsing omgekom terwyl die bestuurder steeds in die wrak van die bus vasgekeer is. ŉ Helikopter is ontbied om die bestuurder na ŉ hospitaal in Kaapstad te vervoer, het Africa gesê. Dit is op die stadium onduidelik hoe die ander vragmotor en motor in die botsing betrokke was. “Die N1 sal gesluit bly tot verdere kennisgewing as gevolg van hierdie grusame ongeluk”, het Africa gesê.